贈篆書吳全仲古風
作者：歐陽光祖
朝代：宋

paragraphs: 黄帝史倉初作書，依類象形書亦疏。
獸蹄鳥跡頗奇怪，乾端坤倪微發舒。
周籀大篆十五篇，體製漸與蒼史殊。
秦兼七國有天下，混一土宇同書車。
趙高采歷競新作，胡母博學誇宏橅。
是時小篆方挺出，蒼籀字畫勤芟除。
雲陽繫囚變隸體，世喜簡便爭奔趨。
人文日巧僞日勝，古意自此皆荒蕪。
嶧山野火惟焦蘇，苦縣光和碑亦無。
宣王石鼓後來出，真贋莫訂徒嗟吁。
陽冰凜凜及前輩，字骨瘦硬中敷腴。
潮乎下筆亦清切，杜陵謂與李蔡俱。
寂寥恍已隔千載，遊心藝苑惟長驅。
我朝巨筆惟章徐，武夷近數延陵吳。
吳君心近覷天巧，瘦不露骨肥不粗。
小字銀鈎鐵畫如，大字龍蛇相鬰紆。
上窮羲黄下秦漢，掎摭彝鼎并盤盂。
知音惜無浣花老，侯門欲曳鄒陽裾。
勸君行矣勿留滯，識真四海多通儒。
莫學婦人寫陰符，莫作奇字索酒沽。
摩崖他日頌功德，大字深刻真良圖。